[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 13.3.2008

COM(2008) 88 окончателен

Предложение за

РЕГЛАМЕНТ НА СЪВЕТА

за адаптиране на квотите за улов на атлантическа треска, които се предоставят на Полша в Балтийско море (подразделения 25—32, води на ЕО) от 2008 до 2011 година

(представена от Комисията)

ОБЯСНИТЕЛЕН МЕМОРАНДУМ

Контекст на предложението

- Цели на предложението

Целта на настоящото предложение е да осигури правилата и условията за приспадане на количеството атлантическа треска, уловено над квотата, отпусната на Полша за атлантическа треска в подразделения 25—32 през 2007 г.

- Общ контекст

Регламент (ЕО) № 1941/2006 на Съвета от 11 декември 2006 г. за определяне на риболовните възможности и съответните условия по отношение на някои рибни ресурси и групи рибни ресурси, приложими в Балтийско море през 2007 г.[1], определя квота за количеството атлантическа треска, което може да подлежи на риболов от страна на съдове под флага на Полша през 2007 в Балтийско море.

Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството, очертава правилата на процедурата в случай на превишаване на годишната квота.

Според официалните данни за улова на атлантическа треска в подразделения 25—32 от полски плавателни съдове през 2007 г. националната квота е била надвишена с 8000 тона.

По време на заседанието на Съвета по въпросите на рибарството на 23 октомври 2007 г. Полша призна необходимостта да развие и приложи планове за действие за преодоляване на настоящите недостатъци в националната система за контрол и за решаване на основните причини за неверен и недеклариран улов на атлантическа треска в Балтийско море. Вследствие на този ангажимент и на необходимостта да се справи с трудностите, срещнати от Полша при прилагането на инструментите на общата политика в областта на рибарството след присъединяването и с оглед на последствията, които би имало в този именно случай прилагането на член 5 от Регламент № 847/96 на Съвета върху сектора за рибарство на Полша, Комисията обяви, че е готова да смята за гъвкаво възстановяването на надхвърлената квота за 2007 година, при условие че плановете за действие и прилагането им спазят изискванията в удовлетворителна за Комисията степен. Впоследствие Комисията предлага превишаването на квотата за 2007 година да бъде възстановено за период от четири години.

От Съвета се изисква да приеме регламента, установяващ приспадането на уловеното в повече количество от квотата за атлантическа треска в подразделения 25—32, предоставени на Полша, за период от четири години. Това е необходимо, за да се направи дерогация от член 5 от Регламент (ЕО) № 847/96 на Съвета.

- Съществуващи разпоредби в областта на предложението

Регламент (ЕИО) № 2847/93 на Съвета от 12 октомври 1993 година относно установяването на система за контрол, приложима към общата политика в областта на рибарството

Регламент (ЕО) № 847/96 НА СЪВЕТА от 6 май 1996 година относно определяне на допълнителните условия за годишното управление на допустимите количества улов и на квотите

- Съвместимост с други политики и цели на Съюза

Предложените мерки бяха разработени в съответствие с целите на общата политика в областта на рибарството и са съвместими с политиката на Общността за устойчиво развитие.

Консултация със заинтересованите страни и оценка на въздействието

- Консултация със заинтересованите страни

Не се прилага

- Събиране и използване на експертни становища

Въз основа на официалните доклади на Полша за съответния период бе установено, че квотата за атлантическа треска в подразделения 25—32, предоставена на Полша през 2007 г., е била надвишена с 8000 тона.

- Оценка на въздействието

Не е приложимо.

Правни елементи на предложението

- Правно основание

Правното основание за предложението е Регламент (ЕО) № 2847/1993 на Съвета и по-специално член 23, параграф 2 от него.

Отражение върху бюджета

Предложението няма отражение върху бюджета на Общността.

Предложение за

РЕГЛАМЕНТ НА СЪВЕТА

от

за адаптиране на квотите за улов на атлантическа треска, които се предоставят на Полша в Балтийско море (подразделения 25—32, води на ЕО) от 2008 до 2011 година

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕИО) № 2847/1993 на Съвета от 12 октомври 1993 г. относно установяването на система за контрол, приложима към общата политика в областта на рибарството[2], и по-специално член 23, параграф 2 от него,

като взе предвид предложението от Комисията, като има предвид, че:

като има предвид, че:

1. Регламент (ЕО) № 1941/2006 на Съвета от 11 декември 2006 г. за определяне на риболовните възможности и съответните условия по отношение на някои рибни запаси и групи рибни запаси в Балтийско море за 2007 г.[3], предостави на Полша квоти за улов на атлантическа треска в Балтийско море за 2007 година.

2. Регламент (ЕО) № 804/2007 на Комисията[4] установи, че за улова на атлантическа треска в Източно Балтийско море (подразделения 25—32, води на ЕО) квотата, отпусната на Полша за 2007 г., е счетена за изчерпана и следователно забрани, считано от 12 юли 2007 г., риболова за този запас от страна на съдове под флага на Полша в Балтийско море.

3. Въз основа на наличната ѝ информация, през юли 2007 г. Комисията оцени, че уловът на атлантическа треска в Източно Балтийско море (подразделения 25—32, води на ЕО) от страна на съдове под флага на Полша е бил три пъти повече от количествата, декларирани първоначално от Полша. Освен това риболовните плавателни съдове под флага на Полша са продължили улова за този запас след забраната, като по този начин са надхвърлили квотата, отпусната на Полша за 2007 г.

4. След няколко технически срещи между полските власти и Комисията с цел установяване на контролирано количество за надхвърлянето, Полша уведоми за надхвърляне на квотата с 8000 тона.

5. Член 23, параграф 2 от Регламент (ЕО) № 2847/1993 предвижда Съветът да приеме правила за приспадане на количествата, уловени в повече от годишните квоти. Тези правила се установяват в съответствие с целите и стратегиите на управление на Общата политика в областта на рибарството (ОПР), като се вземе предвид като приоритет степента на надхвърляне на улова и биологичния статус на съответните ресурси.

6. Такива правила бяха установени от Регламент (ЕО) № 847/96 на Съвета от 6 май 1996 година относно определяне на допълнителните условия за годишното управление на допустимите количества улов и на квотите[5]. В съответствие с член 5 от този регламент количествата, уловени в надвишаване на годишните квоти, следва да се приспаднат от квотата за същия запас през следващата година .

7. Основните причини за надхвърлянето на улова на атлантическа треска от съдове, плаващи под флага на Полша, са слаборазвитият режим за контрол и изпълнение и флотът, чийто потенциал за улов на атлантическа треска не е пропорционален на риболовните възможности, предоставяни на Полша всяка година от Съвета .

8. За да се справи всеобхватно със сериозните недостатъци при прилагането на общата политика в областта на рибарството от страна на Полша, довели по-специално до невярно отчетен и недеклариран улов на атлантическа треска в Източно Балтийско море и за да се избегне повтаряне на надвишаването на улова на атлантическа треска от 2007 година, Полша се ангажира да приеме и прилага национални планове за действие, включващи незабавни мерки за подобряване на системите за контрол и изпълнение в съответствие със стандартите на Общността и специфичните мерки за регулиране на капацитета на полския флот за постигане на стабилен баланс между този капацитет и риболовните възможности за атлантическа треска в Балтийско море, предоставени на Полша.

9. Вследствие на този ангажимент и при голямото превишаване и получаващите се социално-икономически последствия от незабавното му възстановяване, е уместно да се направи дерогация от член 5 на Регламент (ЕО) № 847/96 и да се приемат специфични правила за намаляване на уловените в повече количества.

10. Количеството на уловената в повече атлантическа треска от Полша през 2007 година следователно се приспада от квотата на Полша за период от четири години по такъв начин, че да намали социално-икономическите последици по-специално през първата година.

11. Комисията следва да оцени прилагането на националните планове за действие, приети от Полша. Ако действията и сроковете, заложени в плановете, не са изпълнени, Съветът може да поправи правилата за приспадане на количествата, уловени в повече.

ПРИЕ НАСТОЯЩИЯ РЕГЛАМЕНТ:

Член 1

За целите на настоящия регламент „количество, уловено в повече през 2007 година“ означава количеството, с което квотата, предоставена на Полша за атлантическа треска ( Gadus morhua ) в Балтийско море (подразделения 25—32, води на ЕО) е била надвишена през 2007 година.

Член 2

Чрез дерогация от член 5 от Регламент (ЕО) № 847/96 квотите от атлантическа треска ( Gadus morhua ) в Балтийско море (подразделения 25—32, води на ЕО), които се предоставят на Полша през годините от 2008 до 2011, се намаляват за период от четири години съобразно следния метод:

а) през 2008 г. намаление от 10 % от количеството, уловено в повече през 2007 г., и

б) през годините 2009, 2010, 2011 – намаления от 30 % от количеството, уловено в повече през 2007 г

Член 3

1. Полша приема и прилага национални планове за действия относно контрола и преструктурирането на флота, включително, по-специално, мерки за:

а) засилване на контрола върху риболовните дейности, особено за тази част от флота, за която атлантическата треска представлява значителна част от улова;

б) подобрено изпълнение на националните и общностните правила за опазване, и особено на ограниченията за улова;

в) засилване на контрола върху риболовните дейности, особено за тази част от флота, за която атлантическата треска представлява значителна част от улова;

2. Комисията ежегодно оценява прилагането на националните планове за действие, посочени в параграф 1. Ако действията не се развиват по план, Съветът, въз основата на предложение от Комисията, да промени метода за приспадане, посочен в член 2, букви а) и б).

Член 4

Настоящият регламент влиза в сила на […] ден след датата на неговото публикуване в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел,

За Съвета:

Председател

[1] ОВ L 367, 22.12.2007 г., стр. 1.

[2] ОВ L 261, 20.10.1993 г., стр. 1. Регламент, последно изменен с Регламент (ЕО) № 1098/2007 (ОВ L 248, 22.9.2007 г., стр. 1).

[3] ОВ L 367, 22.12.2006 г., стр. 1. Регламент, последно изменен с Регламент (ЕО) № 754/2007 (ОВ L 172, 30.6.2007 г., стр. 26).

[4] ОВ L 180, 10.7.2007 г., стр. 3.

[5] ОВ L 115, 9.5.1996 г., стр. 3